**Dôvodová správa**

**Všeobecná časť**

Návrh zákona, ktorým sa mení zákon č. 595/2003 Z.z. o dani z príjmov v znení neskorších predpisov a zákon č. 564/2004 Z.z. o rozpočtovom určení výnosu dane z príjmov územnej samospráve, sa predkladá ako iniciatívny návrh skupiny poslancov.

Návrhom zákona sa znižuje sadzba dane z príjmov pre fyzické i právnické osoby zo súčasných 19% na 17%. Zároveň sa mení prerozdelenie výnosu dane z príjmov fyzických osôb pre obce zo súčasných 70,3% na 75% a pre VÚC zo súčasných 23,5% na 25%. Kompenzuje sa tým negatívny dosah zníženia sadzby dane z príjmov na rozpočty obcí a VÚC. Celý výnos dane z príjmov fyzických osôb tak bude na základe návrhu zákona smerovať do rozpočtov samospráv.

Navrhovaná právna úprava zakladá negatívny vplyv na verejné financie v krátkodobom horizonte, nakoľko znižuje príjmy štátneho rozpočtu a rozpočtu samosprávnych krajov a obcí. V strednodobom horizonte sa však predpokladá opätovné zvýšenie výberu dane z príjmov vplyvom zvýšenej daňovej základne (vyššia zamestnanosť, prílev PZI, rast miezd, ziskov a spotreby).

Tabuľka nižšie obsahuje jednoduchú statickú analýzu vplyvu zníženia sadzby dane z príjmov na štátny rozpočet a rozpočty obcí a VÚC. Je potrebné upozorniť, že prepočet nezohľadňuje zvýšený výber dane z pridanej hodnoty vplyvom zvýšenej spotreby (rast čistých príjmov obyvateľstva a ziskov podnikateľských subjektov), ani dynamický efekt zvýšenia výberu dane z príjmov prostredníctvom zvýšenia daňovej základne (nové podniky, rast zamestnanosti, zvýšená ochota priznania príjmov).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Vplyv znižovania daní na VF** | **19%** | **19%** | **19%** | **17%** | **17%** | **17%** | **rozdiel** | **rozdiel** | **rozdiel** |
| **(v mil. Sk)** | **2008** | **2009** | **2010** | **2008** | **2009** | **2010** | **2008** | **2009** | **2010** |
| **Dane z príjmov celkom** | **111 138** | **121 167** | **130 335** | **99 439** | **108 413** | **116 616** | **-11 699** | **-12 754** | **-13 719** |
| Daň z príjmov fyzických osôb | 50 719 | 55 049 | 59 775 | 45 380 | 49 254 | 53 483 | -5 339 | -5 795 | -6 292 |
| z toho štátny rozpočet | 4 481 | 4 913 | 5 350 | 0 | 0 | 0 | -4 481 | -4 913 | -5 350 |
|  obce | 34 654 | 37 575 | 40 790 | 34 035 | 36 941 | 40 112 | -619 | -634 | -678 |
|  VÚC | 11 584 | 12 561 | 13 635 | 11 345 | 12 314 | 13 371 | -239 | -247 | -264 |
| Daň z príjmov právnických osôb | 55 995 | 61 431 | 65 675 | 50 101 | 54 965 | 58 762 | -5 894 | -6 466 | -6 913 |
| Daň z príjmov vyberaná zrážkou | 4 424 | 4 687 | 4 885 | 3 958 | 4 194 | 4 371 | -466 | -493 | -514 |

Navrhovaná právna úprava bude mať pozitívny vplyv na hospodárenie obyvateľov a podnikateľskej sféry. Vplyvom zníženia sadzby dane sa zvýšia čisté príjmy pracujúcich a tým aj životná úroveň obyvateľstva. Právnickým osobám sa znížením daňovej sadzby vytvorí väčší priestor na reinvestície zisku.

Navrhovaná právna úprava bude mať pozitívny dopad na podnikateľské prostredie a na zamestnanosť v Slovenskej republike. Zvýšením konkurencieschopnosti Slovenska v oblasti získavania priamych zahraničných investícií sa predpokladá ďalšie zvyšovanie hospodárskeho rastu a tým aj tvorby nových pracovných príležitostí. Povedie to k vyššej zamestnanosti a k ďalšiemu poklesu miery nezamestnanosti.

Navrhovaná právna úprava nebude mať negatívny dopad na životné prostredie.

Návrh zákona je v súlade s  Ústavou Slovenskej republiky, zákonmi, právom Európskych spoločenstiev, Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

**Osobitná časť**

**K Čl. I**

K bodu 1

Upravuje sa výška sadzby dane z príjmov z 19% na 17% pre fyzické osoby aj pre právnické osoby.

K bodu 2

V nadväznosti na úpravu výšky sadzby dane z príjmov v § 15 z 19% na 17% sa upravuje aj výška sadzby preddavku na daň zo zdaniteľnej mzdy z 19% na 17%.

**K Čl. II**

K bodu 1

V nadväznosti na úpravu výšky sadzby dane z príjmu sa upravuje výška podielu obcí na výnose dane z príjmu fyzických osôb zo 70,3% na 75%.

K bodu 2

V nadväznosti na úpravu výšky sadzby dane z príjmu sa upravuje výška podielu vyšších územných celkov na výnose dane z príjmu fyzických osôb z 23,5% na 25%.

**K Čl. III**

Účinnosť zákona sa ustanovuje na 1. januára 2008.